text: Derfor er der huller i vejene
  15 marts 2013 kl. 15.33
  Vejene er fyldt med hulller lige nu. Det skyldes ikke salt, men vejret.
  Mange tror, at saltning er forklaring på de mange huller i vejene lige nu.
  Men det er det ikke.
  Det skyldes, at nattefrost afløses af solskin om dagen med vejtemperaturer lige over frysepunktet, oplyser Asfaltindustrien.
  Når isen smelter om dagen, trænger vandet ned i selv små sprækker og revner i vejen. 
  Når så frosten kommer om natten, fryser vandet. Når vand fryser, udvider det sig en smule. 
  Og eftersom is, der fryser, har enorme kræfter, udvides og forværres vejens sprækker og revner. 
  Jo flere af den slags dage, jo værre.
  Velholdte veje bliver stort set ikke hullede, fordi de er tætte. 
  En vej består af et tyndt slidlag foroven, vejens ?regnfrakke?, og et tykt bærelag forneden. 
  Når det tynde slidlag brister, så tager skaderne fart, for så er det, at den ødelæggende vekselvirkning mellem frost og tø kan trænge dybere ned i vejen, helt ned i bærelagene, og ødelæggelserne accelererer, oplyser Asfaltindustrien.
  